| **Zigmas Žilaitis** |
| --- |
| Gimė | 1944 m. gegužės 22 d.Ritiniai, Šakių rajonas, Ostlandas |
| Mirė | 2002 m. gruodžio 4 d. (58 metai)Golfitas, Kosta Rika |
| Palaidotas (-a) | Jurbarke |
| Tėvas | Vytautas Žilaitis |
| Motina | Antanina Rakauskaitė |
| Sutuoktinis (-ė) | Ala Vasiljevna |
|  |
| Veikla | TSRS karinio jūrų laivyno karininkas, keliautojas, jachtininkas |
|  |
| Alma mater | Lvovo aukštoji karinė politinė mokykla |

**Zigmas Žilaitis** (1944 m. gegužės 22 d. Ritiniuose, Šakių rajone, Ostlandas – 2002 m. gruodžio 4 d. Golfite, Kosta Rika) – TSRS karinio jūrų laivyno karininkas (trečio rango kapitonas), keliautojas, jachtininkas.

Biografija
----------

Gimė 1944 m. gegužės 22 d. Ritiniuose, Šakių rajone. Tėvas Vytautas Žilaitis (1919–1987), motina Antanina Rakauskaitė (1920–1983).

### Karinė tarnyba

1965–1969 m. mokėsi Lvovo aukštojoje karinėje politinėje mokykloje. Po antro kurso 1967 m. ėjo praktiką Sevastopolyje, eskadriniame minininke „Naporistyj" (*Напористый*), su kuriuo buvo ir zonoje, kur vyko Arabų šalių ir Izraelio karas. Po trečio kurso praktiką ėjo Šiaurės laivyne, kreiseryje „Aleksandr Nevskij" (*Александр Невский*).

Vėliau tarnavo TSRS karinio laivyno kreiseriuose „Komsomolec" ('Комсомолец*) ir „Oktiabrskaja revoliucija" ('Октябрьская революция*). Dalyvavo mokomuosiuose koviniuose žygiuose Baltijoje, Atlanto vandenyne, Juodojoje ir Viduržemio jūrose. Nuo 1983 m. tarnavo Kamčiatkoje, mažųjų raketinių laivų brigadoje. 1990 m. baigė karinę tarnybą turėdamas 3 rango kapitono laipsnį.

### Jachtos

Visą gyvenimą buvo aistringas buriuotojas. Aktyviai dalyvavo jachtų renginiuose Baltijos jūroje, vėliau – Kamčiatkoje, kur buvo viena pagrindinių jachtų judėjimo figūrų.
1991 m. su jachta „Tarpon" (*Тарпон*) pasiekė Šiaurės Ameriką. Šis žygis aprašytas Genadijaus Strunačiovo (*Геннадий Струначёв*) apysakoje „Kuoduotieji mormonai skrenda į Aleutus".

2000 m. birželio 17 d. su jachta „Kamčiatka" (ekipažas 7 žmonės) leidosi į kelionę aplink pasaulį iš Kamčiatkos Petropavlovsko. Z.Žilaitis tikėjosi įveikti pirmosios rusų keliautojų Johano fon Kruzenšterno ir Jurijaus Lisianskio ekspedicijos aplink pasaulį maršrutą, taip paminėdamas jos 200-ąsias metines. Ekspedicijos metu įgulos sudėtis ne sykį keitėsi. Pirmas ekspedicijos etapas baigėsi 2001 m. rugpjūčio 15 d, Sevastopolyje, kurį Z. Žilaitis pasiekė dviese su Borisu Kolosovu (*Борис Колосов*).

Peržiemojęs 57-ajame Juodosios jūros laivyno jachtklube Z. Žilaitis kartu su Jevgenijumi Pančenka (*Евгений Панченко*) perplaukė Atlantą, užsuko į Kubą ir Jamaiką. 2002 m. lapkričio pabaigoje kartu su Orestu Syčinskiu (*Орест Сычинский*) praplaukė Panamos kanalą. Toliau plaukė vienas. Planuotos žygio dalies į Galapagų salas teko atsisakyti. Jachtos kapitonas pasuko į šiaurę ir 2002 m. gruodžio 3 d. paskutinį kartą išmetė jachtos inkarą. Spėjama, kad jis gruodžio 4 d. mirė jachtoje Golfito uosto pakrantėje, Kosta Rikoje, kur jo kūną po kelių dienų aptiko jūrų policija. Manoma, kad jachtininkas mirė nuo širdies priepuolio, kurio metu niekas jam negalėjo padėti, nes jachtoje jis buvo vienas.

2003 m. sausį į Kosta Riką iš Kamčiatkos Petropavlovsko atvyko Jevgenijaus Pančenkos vadovaujamas jachtos ekipažas, kuris turėjo parplukdyti į Kamčiatką jachtą ir pargabenti Z. Žilaičio palaikus, kurie sausio 21 d. buvo kremuoti. Jachta iš Kosta Rikos išplaukė 2003 m. vasario 2 d. o Kamčiatkos Petropavlovską pasiekė birželio pradžioje.

Urna su jūrininko palaikais buvo parvežta į Lietuvą, kur palaidota šalia jūrininko tėvų Jurbarke.

Z. Žilaičio žmona Ala Vasiljevna ir jų sūnus gyvena Simferopolyje.

Nuorodos
--------

* Interviu (rus.) Archyvuota kopija 2007-09-30 iš Wayback Machine projekto.;
* Biografija (rus.) Archyvuota kopija 2016-03-04 iš Wayback Machine projekto.;

Šaltiniai
---------

1. ↑  Струначёв Г. (2002) Топорки летят на Алеуты. Приключения Archyvuota kopija 2016-03-11 iš Wayback Machine projekto.. г. Петропавловск-Камчатский
2. ↑  Lietuvis keliautojas rastas negyvas prie Kosta Rikos krantų
3. ↑  Gyveno drąsus kapitonas…

* Александр КРЫШТАЛЬ. Двое в океане Archyvuota kopija 2007-10-20 iš Wayback Machine projekto.
* Под парусом кругосветки Archyvuota kopija 2007-09-30 iš Wayback Machine projekto.
* «Камчатка» идет на Кубу, в гости к Фиделю Кастро Archyvuota kopija 2007-09-30 iš Wayback Machine projekto.
* Дмитрий КУБИКОВ. Прах яхтсмена закончит кругосветку Archyvuota kopija 2016-03-04 iš Wayback Machine projekto.
* Ирина НАРАБ. Камчатка потеряла капитана Archyvuota kopija 2007-09-30 iš Wayback Machine projekto.
* Татьяна ЖАГЛИНА. Последний причал капитана Archyvuota kopija 2007-09-30 iš Wayback Machine projekto.
* Евгений ПАНЧЕНКО. Кругосветка яхты «Камчатка» Archyvuota kopija 2007-09-30 iš Wayback Machine projekto.
* Первая кругосветка камчатских яхтсменов Archyvuota kopija 2007-09-30 iš Wayback Machine projekto.
* Евгений ПАНЧЕНКО. Субъективные записки об объективных событиях Archyvuota kopija 2007-09-30 iš Wayback Machine projekto.
* Витаутас ЖИЛАЙТИС. Сегодня 5 лет, как «Камчатка» пришла в Севастополь Archyvuota kopija 2007-09-30 iš Wayback Machine projekto.